SL Uradni list Evropske unije C 174/19

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 174/09)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 (2)

„MELANNURCA CAMPANA“

EU št.: IT-PGI-0105-01337 – 18.5.2015

ZOP ( ) ZGO ( X ) ZTP ( )

1. Skupina vložnikov in pravni interes

Consorzio di Tutela Melannurca Campana Via Verdi n. 29 81100 Caserta ITALIJA Tel. +39 08232325144 E-naslov: melannurcaigp@coldiretti.it

Consorzio di tutela Melannurca Campana ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [posodobljeni predpisi; nadzorni organ]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Črta se navedba teže sadeža za obe sorti sadja iz specifikacije proizvoda. Ker je teža sadeža neposredno povezana s premerom, je ta podatek odveč, saj je najmanjši premer sadeža že naveden. Namen zahtevane spremembe je olajšanje postopkov po spravilu, ker ne vsi stroji za sortiranje sadja, zlasti stroji prve generacije, ki jih imajo gospodarski subjekti, upoštevajo težo pri določanju velikosti sadeža, kar posledično pomeni dodatne stroške za gospodarske subjekte.

Metoda proizvodnje

— Tretji odstavek specifikacije proizvoda: „Poleg sejanca kot podlage in kotlastih visokodebelnih gojitvenih oblik se prav tako štejejo za primerne vegetativne podlage ter gojitvene oblike ob steni ali usmerjene (palmeta, ozko vreteno ipd.) s spremenljivim številom dreves na hektar, vendar do največ 1 200 dreves na hektar.“ se spremeni, kot sledi: „Priporoča se sistem sajenja v posameznih vrstah, da se omogoči najboljša izpostavljenost dreves neposredni sončni svetlobi, s spremenljivim številom dreves na hektar, vendar do največ 1 666 dreves na hektar.“ Gojenje nasadov jablan za ZGO „Melannurca Campana“ je dovoljeno v vseh gojitvenih oblikah pod pogojem, da omogočajo visokokakovostne značilnosti proizvoda. Sprememba razporeditve sajenja je povezana s povečanjem hektarske gostote nasadov s 1 200 dreves na 1 666 dreves na hektar. Namen spremembe je prenesti spoznanja, pridobljena na področju ekofiziologije sadovnjaka, tudi na jabolka ZGO „Melannurca Campana“. Ustrezno součinkovanje dejavnikov (podlaga, razporeditev sajenja, oskrba rastline …) namreč omogoča boljše ravnotežje med dobama rasti in rodnosti ter manjša drevesa, kar prinaša več prednosti za kakovost sadja in stroške pridelave.

— Četrti odstavek specifikacije proizvoda: „Največji dovoljeni donos jabolk, ki so upravičena do ZGO ‚Melannurca Campana‘, je ob upoštevanju letnih nihanj zaradi podnebnih razmer določen na 33 ton na hektar.“ se spremeni: „Največji dovoljeni donos jabolk, ki so upravičena do ZGO ‚Melannurca Campana‘, je ob upoštevanju letnih nihanj zaradi podnebnih razmer določen na 45 ton na hektar.“ Sprememba razporeditve sajenja in gostote dreves na hektar povzroči spremembo hektarskega donosa sadja. Ta sprememba zagotavlja donos sadja na drevo, ki je manjši kot prej. Večja gostota dreves na hektar namreč omogoča večji hektarski donos od sedanje specifikacije ob precej manjšem povprečnem donosu na drevo (približno 23 kg na drevo v primerjavi s približno 27,5 kg/drevo). Zmanjšanje donosa na posamezno drevo ne omogoča le boljšega zorenja sadja, temveč je ena od strategij, ki jih proizvajalci „ZGO Melannurca Campana“ nameravajo uporabiti za dosego kakovostnih sadnih pridelkov.

— Črta se stavek „namakalna voda mora imeti vrednosti slanosti, ki niso višje od 1,1 ECW“. Sodobni namakalni sistemi, ki uporabljajo majhne količine vode, odpravijo težave zaradi slanosti namakalne vode z uporabo samo toliko vode, kolikor je drevo dejansko potrebuje; zato ne pride do tveganja velike koncentracije soli.

Označevanje

— Črta se naslednji odstavek člena 7: „Uporabnikom proizvoda s tipično geografsko označbo dajo dovoljenje imetniki pravice intelektualne lastnine, ki izhaja iz registracije ZGO, združeni v konzorciju za zaščito po pooblastilu Ministrstva za kmetijstvo. Pristojni konzorcij tudi vpiše uporabnike v posebne registre in spremlja pravilnost uporabe tipične geografske označbe. Če ni pristojnega konzorcija za zaščito, te naloge opravlja Ministrstvo za kmetijstvo in gozdarstvo kot nacionalni organ, odgovoren za izvajanje Uredbe (EGS) št. 2081/92.“ Zdelo se je primerno iz specifikacije črtati navedeni odstavek o uporabnikih imena ZGO „Melannurca Campana“ za predelane proizvode, saj ne spada v specifikacijo proizvoda. Vključena je bila grafična upodobitev logotipa proizvoda, ki ustreza opisu iz povzetka in specifikacije proizvoda.

Drugo

— Posodobljeno je bilo pravno sklicevanje na Uredbo (EU) št. 1151/2012.

— V specifikacijo proizvoda je bilo dodano sklicevanje na nadzorni organ, odgovoren za preverjanje specifikacije proizvoda.

ENOTNI DOKUMENT

„MELANNURCA CAMPANA“

EU št.: IT-PGI-0105-01337 – 18.5.2015

ZOP ( ) ZGO ( X )

1. Ime

„Melannurca Campana“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ob dajanju v promet mora imeti sveži proizvod naslednje lastnosti:

— za sorto annurca: — oblika: plod je ploščato okroglast ali prisekano kratko stožčast, simetričen ali rahlo asimetričen, — mere: 60 mm v premeru; pri jablanah, cepljenih na sejanec, je dovoljen premer 55 mm na sadež (najnižji dovoljeni vrednosti), — lupina: srednje debela ali debela, rumeno zelenkaste barve z rdečimi prižami po 50–80 % površine ob obiranju in rdečo pokrovno barvo po 90–100 % površine po obdobju rdečenja na tleh; pri jablanah, cepljenih na sejanec, je dovoljena srednje debela ali debela lupina rumeno zelenkaste barve z rdečimi prižami po 40–70 % površine ob obiranju in rdečo pokrovno barvo na 85–95 % površine po obdobju rdečenja na tleh, — povrhnjica: gladka, voščena, s številnimi, komaj vidnimi lečastimi pegami, srednje rjasta, zlasti v peceljni jamici, — meso: belo, zelo čvrsto, hrustljavo, srednje sladko-kiselkasto, dovolj sočno, aromatično in dišeče, z odličnimi lastnostmi okusa, — trpežnost pri prelaganju: odlična, — trdota: (merjena s penetrometrom z 11-milimetrskim tipalom) ni manjša od 8,5 kg ob obiranju in 5 kg ob koncu skladiščenja; pri jablanah, cepljenih na sejanec, je dovoljena trdota, merjena s penetrometrom, 9 kg ob obiranju in 5 kg ob koncu skladiščenja (najnižje dovoljene vrednost), — refraktometrični ostanek: 11,5 °Bx ob obiranju, 12 °Bx ob koncu skladiščenja (najnižji vrednosti), — nazivna kislost: ne manj od 9,0 meq/100 ml soka ob obiranju; ne manj od 5,6 meq/100 ml soka ob koncu skladiščenja,

— za sorto rossa del sud: — oblika: plod je ploščato okroglast ali prisekano kratko stožčast, simetričen ali rahlo asimetričen, — mere: ne manjše od 60 mm v premeru, — lupina: srednje debela, rumene barve z rdečo pokrovno barvo na 90–100 % površine, — povrhnjica: gladka, voščena, s številnimi, komaj vidnimi lečastimi pegami, z rjastimi sledmi, zlasti v peceljni jamici, — meso: belo, zelo čvrsto, hrustljavo, srednje sladko-kiselkasto in sočno, aromatično in dišeče, dobrih lastnosti okusa, — trpežnost pri prelaganju: odlična, — trdota: (merjena s penetrometrom z 11-milimetrskim tipalom) ni manjša od 8,5 kg ob obiranju in 5 kg ob koncu skladiščenja, — refraktometrični ostanek: 12 °Bx ob obiranju, 12,5 °Bx ob koncu skladiščenja (najnižji vrednosti), — nazivna kislost: ne manj od 7,7 meq/100 ml soka ob obiranju, ne manj od 5,0 meq/100 ml soka ob koncu skladiščenja.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Gojenje, ročno obiranje in rdečenje morajo potekati znotraj geografskega območja iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Navedbe na etiketi, zapisane z jasnimi in neizbrisnimi črkami, so naslednje:

— navedba „IGP MELANNURCA CAMPANA“, ki ji sledi navedba sorte „ANNURCA“ ali „ROSSA del SUD“,

— ime, ime podjetja in naslov proizvajalca,

— količina proizvoda, dejansko vsebovana v pakiranju,

— logotip ZGO, stilizirano jabolko na beli podlagi, katere spodnji rob in zgornji levi rob sta rdeče barve, zgornji desni pa zelene barve.

Proizvodi, za pripravo katerih se uporablja ZGO „Melannurca Campana“, se lahko tudi po obdelavi in predelavi dajo v promet v pakiranjih, označenih z navedeno zaščiteno geografsko označbo brez simbola Skupnosti, če:

— je uporabljeno izključno sadje, skladno z veljavno specifikacijo, razen vrednosti za velikost plodov in refraktometrični ostanek, ki sta lahko nižji od vrednosti iz člena 6, ne smejo pa biti pod 50 mm za velikost in 10,5 °Bx za ostanek,

— je natančno navedeno masno razmerje med uporabljeno količino ZGO „Melannruca Campana“ in količino končnega proizvoda,

— se dokaže uporaba ZGO „Melannurca Campana“ s predložitvijo proizvodnih potrdil, ki jih izdajo pristojni organi.

4. Jedrnata opredelitev geografskega območja

Območje pridelave ZGO „Melannurca Campana“ zajema nekatere občine, ki so del pokrajin Avellino, Benevento, Caserta, Neapelj in Salerno in so navedene v proizvodni specifikaciji.

5. Povezava z geografskim območjem

Gojenje jabolk annurca že od nekdaj zaznamuje krajino dežele Kampanija zaradi ugodnih talnih in podnebnih razmer, ki so omogočile njihovo gojenje na zemljiščih, ki zaradi matične kamnine ali učinka padavin (6 000 m3/ha–7 000 m3/ha od pomladi do jeseni) imajo več kot 80 cm uporabne globine za korenine, vrednosti apnenca nižje od 10 ter slanost, izraženo v μs/cm, pod 2. Jablane annurca začnejo cveteti in brsteti pozno in se tako izognejo negativnim posledicam nizkih temperatur ob cvetenju in brstenju. Območje proizvodnje ZGO je tudi dobro drenirano; za tla je značilna srednja tekstura (melnata ilovica), njihov pH pa se giblje med 6,5 in 7,5. Človeški dejavnik je tesno povezan s celotnim proizvodnim potekom in je temeljnega pomena za pridelavo, obiranje ter pripravo površin za dozoritev jabolk in tehniko rdečenja. Jabolka annurca in dežela Kampanija so že zelo dolgo povezani. Ta vez izhaja iz rimskih časov in Flegrejskih poljan, skozi stoletja se je utrdila in je postopoma vključila tudi druga območja v deželi, izbrana zaradi ustreznosti okolja, kar je zahtevalo stoletja marljivega in potrpežljivega dela krajevnih kmetovalcev. Že od nekdaj in v vseh besedilih na to temo je omemba jabolka annurca sopomenka za deželo Kampanija.

V deželi Kampanija, ki so ji Rimljani zaradi izjemnega geografskega položaja rekli Campania felix, že tisočletja gojijo bogato in raznovrstno tradicijo sadjarstva; pri tem zaseda jabolko annurca prvo mesto in je z razlogom poimenovano „kraljica med jabolki“. Odkrivanje korenin jabolka annurca pomeni podoživljati zgodovino, saj ga je mogoče prepoznati na nekaterih poslikavah v antičnih Pompejih in zlasti v vili „Casa dei Cervi“ v Herkulaneju. To dopušča domnevo, da so antični prebivalci teh območij že uživali ta jabolka. Plinij starejši ga je prvi opisal v svoji monumentalni enciklopediji „Naturalis Historia“.

Sklic na objavo specifikacije

(drugi pododstavek člena 6(1) te uredbe)

Ta uprava je začela nacionalni postopek ugovora z objavo predlaganih sprememb specifikacije za ZGO „Melannurca Campana“ v Uradnem listu Italijanske republike št. 63 z dne 17. marca 2015.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.